《罢武功县将入城》
唐代·姚合

乍抛衫笏觉身轻，依旧还称学道名。欲泥山僧分屋住，

羞从野老借牛耕。妻儿尽怕为逋客，亲故相邀遣到城。

无奈同官珍重意，几回临路却休行。

青衫脱下便狂歌，种薤栽莎劚古坡。野客相逢添酒病，

春山暂上著诗魔。亦知官罢贫还甚，且喜闲来睡得多。

欲与九衢亲故别，明朝拄杖始经过。

作者简介：姚合，陕州硖石人。生卒年均不详，约唐文宗太和中前后在世。以诗名。登元和十一年（公元八一六年）进士第。初授武功主簿，人因称为姚武功。调富平、万年尉。宝历中，（公元八二六年左右）历监察御史，户部员外郎。出任荆、杭二州刺史。后为给事中，陕、虢观察使。与马戴、费冠卿、殷尧藩、张籍游，李频师事之。诗与贾岛齐名，号称“姚、贾”。仕终秘书监。合著有诗集十卷，《新唐书艺文志》及选王维、祖咏等十八人诗，为极玄集一卷，又摭古人诗联，叙其措意，各有体要，撰诗例一卷，（均《唐才子传》）并传于世。